Bekymret før VM-stafetten: – Det er aldeles for dårlig
– Vi har Tarjei og Johannes, men vi har ingen klar tredje- og fjerdemann per i dag, sa NRK-eksperten. Vetle Sjåstad Christiansen, Lars Helge Birkeland , Erlend Bjøntegaard og Henrik L’Abée-Lund gikk for det norske laget. Det endte med en 7.-plass. Spesielt på standplass gikk det dårlig for de norske herrene. Skytingen får NRK-ekspert Ola Lunde til å reagere. – Det er aldeles for dårlig, konkluderte han. – Det er helt klart at de to på de siste etappene har svekket sitt kandidatur til VM-stafetten, fortsatte Lunde. Det ville seg nemlig ikke for de norske herrene. Med tre strafferunder og en rekke ekstraskudd endte Norge to minutter og 43 sekunder bak russerne. – Det er ikke bra nok for såpass gode skyttere, spesielt når vi ser hva Russland gjør samtidig. Russland vant foran Frankrike og Østerrike. VM i Østersund begynner 7. mars. Stafettene går av stabelen 16. mars, før VM avsluttes med fellesstart 17. mars.
Det ble tøft for de norske skiskytterne i fraværet av brødrene Bø. Hallvard Hanevold synes det Norge viser er urovekkende.